གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

༈ ཡེ་གྲོལ་གདོད་མའི་གནས་ལུགས་འདུས་མ་བྱས།།
རང་རྩལ་འགག་མེད་སྣང་བའི་བླ་མ་ནི།།
རང་དང་འདུ་འབྲལ་མཚན་མས་མ་གོས་པར།།
ཡིན་ལུགས་ཇི་བཞིན་རྟོགས་པར་གསོལ་བ་འདེབས།།
མེད་བཞིན་སྣ་ཚོགས་སྣང་བའི་བག་ཆགས་གཟུགས།།
གང་ལ་བདེན་པར་བཟུང་བའི་རྨི་ལམ་ལ།།
ལེགས་ཉེས་དུ་མར་གཏགས་པའི་བར་ཆད་གེགས།།
ལྟོ་འགྲོའི་མདུད་བཞིན་གྲོལ་བར་བྱིན་གྱིས་རློབས།།
འཁོར་དང་མྱ་ངན་འདས་པས་ཉེར་བསྡུས་པའི།།
ཆོས་ཀུན་རང་སེམས་གཅིག་པུའི་འདུ་འགོད་དུ།།
ཤེས་ཀྱང་མཁྲིས་ནད་མ་བྱང་དུང་མདོག་ལྟར།།
ལོག་འཁྲུལ་འཛིན་པ་ཞི་བར་བྱིན་གྱིས་རློབས།།
བདག་མ་གྲུབ་ལ་བདག་ཏུ་འཛིན་བློ་དང་།།
དེ་ལ་བརྟེན་ནས་གཞན་ཞེས་ཐ་དད་བཟུང༌།།
དེ་ལས་ཆགས་སྡང་ཀུན་སློང་དུ་མ་འཕེལ།།
གཉིས་འཛིན་རབ་རིབ་ཞི་བར་བྱིན་གྱིས་རློབས།།
414

གསོལ་འདེབས་ཀྱི་སྐོར་རྣམས་ཕྱོགས་གཅིག་ཏུ་བསྡེབས་པ་འདོད་འབྱུང་ཡིད་བཞིན་བང་མཛོད།

བཟང་པོའི་བག་ཆགས་བྱང་བའི་གོ་སྐབས་བྲལ།།
ལོག་མིན་བག་ཆགས་ངན་གོམས་རྩི་ཡིས་ཐེབས།།
བྱང་ཆུབ་དམ་པའི་སྤྱོད་ལ་མི་འཇུག་པའི།།
བློ་སེམས་ཆོས་ཀྱིས་ཐུལ་བར་བྱིན་གྱིས་རློབས།།
ཆོས་ཀྱི་རྣམ་གྲངས་བགྲང་ཡས་ཇི་སྙེད་པའི།།
དགོས་དོན་རང་རྒྱུད་འདུལ་ཐབས་གཅིག་པུར་མངགས།།
དེ་ཕྱིར་གང་ཐོས་ལག་ཏུ་ལོངས་པ་དང༌།།
བསྐེམ་ཁེངས་ཁོང་སྲན་མེད་པར་བྱིན་གྱིས་རློབས།།
གྲུབ་མཐའ་མཐའ་དག་རང་རང་ས་ན་བཟང༌།།
རྣམ་མཁྱེན་བར་དུ་གྲུབ་མཐའི་ཚད་ཟིན་དཀའ།།
མཐར་ཐུག་དོན་ལ་གྲུབ་མཐའི་དངོས་པོས་དབེན།།
གཅིག་ཤེས་ཀུན་གྲོལ་ཆེན་པོར་བྱིན་གྱིས་རློབས།།
སྡོམ་དང་དམ་ཚིག་རིམ་པ་བསམ་ཡས་པ།།
ཐམས་ཅད་ཉོན་མོངས་རང་གར་མི་འཆོར་ཐབས།།
གནད་ཀྱི་དམ་པར་ཐ་མའི་ཨ་འཐས་བློ།།
སྐད་ཅིག་ཙམ་ཡང་མི་འབྱུང་བྱིན་གྱིས་རློབས།།
415

གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

བསྐུར་ཐོབ་མཚན་འཛིན་སྤྲོས་པའི་བྱིས་རྩེད་ཀྱི།།
དབང་དང་དབྱིབས་ལ་ལྟར་བཟུང་བསྐྱེད་རིམ་སོགས།།
དང་པོའི་ལས་ཅན་ཁྲིད་པའི་ཟློས་གར་ལ།།
མི་ཞེན་དགོས་དོན་སྙིང་པོ་ལོན་བྱིན་རློབས།།
བསྐྱེད་རྫོགས་མངོན་དུ་མ་གྱུར་ཐུན་མོང་གི།
ལས་ཚོགས་ཕྲ་མོས་རང་བློ་མི་གཡེང་བར།།
དགོས་མེད་དྲན་པའི་བསྙེན་པ་ལེགས་ཐེམས་ཏེ།།
མཁའ་མཉམ་ཐར་གླིང་སྒྲོལ་ནུས་བྱིན་གྱིས་རློབས།།
མཚན་བཅས་མཚན་མེད་རྫོགས་རིམ་ཟབ་མོ་ཡི།།
ཡང་སྙིང་སྒོ་གསུམ་ཡེ་ཤེས་རྡོ་རྗེ་ཉིད།།
བསྒྲུབ་ལ་མི་འབད་ཟག་བཅས་ཡོན་ཏན་ཙམ།།
ཆོག་འཛིན་ཞེན་པས་མི་འཆིང་བྱིན་གྱིས་རློབས།།
ཆེན་པོ་གསུམ་སོགས་ངེས་དོན་ཟབ་མོའི་གསང༌།།
བཟང་བཟང་མཐོ་མཐོའི་མིང་ལ་ཕོ་རུས་ཀྱིས།།
བདག་ཏུ་བཟུང་བའི་སྒོམ་ཆེན་མི་བྱེད་པར།།
རང་རིག་རྗེན་པ་སྐྱོང་བར་བྱིན་གྱིས་རློབས།།
416

གསོལ་འདེབས་ཀྱི་སྐོར་རྣམས་ཕྱོགས་གཅིག་ཏུ་བསྡེབས་པ་འདོད་འབྱུང་ཡིད་བཞིན་བང་མཛོད།

ནམ་མཁའ་སྤྲིན་དང་རྒྱ་མཚོའི་རླབས་བཞིན་དུ།།
སྣ་ཚོགས་གང་ལྟར་ཤར་ཡང་སེམས་ཉིད་ལས།།
མིན་བཞིན་བཟང་ངན་འབྱེད་དང་སྤོང་ལེན་སོགས།།
ཆུ་ལ་རི་མོ་མི་འབྲིར་བྱིན་གྱིས་རློབས།།
ཉམས་རྟོགས་སྐྱེ་དང་མི་སྐྱེའི་རེ་དོགས་དང༌།
ཡོན་ཏན་ལྟར་སྣང་ཕྲ་མོར་དགའ་བྲོད་སོགས།།
ལྟ་བུའི་བདུད་ཀྱིས་མ་བསླུས་ཡང་དག་པའི།།
གྲུབ་རྟགས་བདག་འཛིན་ཞི་བར་བྱིན་གྱིས་རློབས།།
རྣམ་རྟོག་གཉེན་པོས་གཞོམ་ལ་མི་རེ་དང༌།
རྣམ་རྟོག་ཉིད་ལས་གཞན་པའི་སྒོམ་མི་འཚོལ།།
རྣམ་རྟོག་འཆར་མཁན་འཆར་རྒྱུ་ངོ་ཤེས་གསུམ།།
རང་རིག་གཅིག་པུས་ཆོག་པར་བྱིན་གྱིས་རློབས།།
ཆུ་བུར་ལུས་དང་དབུགས་ཀྱི་ཐག་པ་དང༌།།
བདག་ཏུ་འཛིན་པའི་སེམས་ཀྱི་རི་མོ་རྣམས།།
མ་ཡལ་དེ་སྲིད་རྩོལ་མེད་དྲན་རིག་དང༌།།
མ་བྲལ་འཁྲུལ་རྗེས་མི་འབྲང་བྱིན་གྱིས་རློབས།།
417

གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

རང་རིག་མ་སྨིན་གཞན་དོན་ལྟར་སྣང་གི།
རྙེད་འཚོལ་འགྲོ་དོན་གཉིས་ཕུང་མི་བྱེད་པར།།
དུས་བབས་རྩོལ་མེད་འགྲོ་དོན་རླབས་པོ་ཆེས།།
འཁོར་བ་དོང་སྤྲུགས་ནུས་པར་བྱིན་གྱིས་རློབས།།
དེ་ལྟར་གསོལ་བ་གདབ་དང་སྨོན་པའི་ཚིག།
འདི་ནི་ཕྱི་རུ་མ་ཡིན་རང་རྒྱུད་ཀྱི།།
ཀུན་ཁྱབ་ཆོས་སྐུའི་བླ་མར་གསོལ་བཏབ་པས།།
བྱིན་རླབས་རང་གི་རྒྱུད་ལ་འབབ་གྱུར་ཅིག།
ཅེས་སྐྱེ་བ་ནས་སྐྱེ་བར་དམ་པའི་མཛད་པ་ལ་གོམས་པ་ཡང་དག་མཐར་སོན་པས་ཤེས་བྱའི་ཆོས་སོ་
ཅོག་ལ་མི་འཕྲོག་པའི་སྤོབས་པ་བརྙེས་ཤིང༌། ཆོས་དོན་ཆོས་བཞིན་སྤྱོད་པའི་རང་དབང་ཅན། སྤྲུལ་པའི་
སྐྱེས་མཆོག་ཆོས་ཀྱི་ཉི་འོད་མཚན་དོན་མཐུན་པ་གང་གི་བཤེད་སྐོང་དུ་ཕུལ་བ་ཤུ་བྷམ།། །།
418